C 184/84
RO
Jurnalul Oficial al Uniunii Europene
25.5.2023
1.6.
CESE solicită Comisiei să se asigure că metodologiile se bazează pe dovezi științifice și sunt ghidate de comunitatea științifică.
CESE subliniază că sistemul de certificare este mult prea complex și împovărător pentru a promova adoptarea pe scară largă a acestor practici – aceste proceduri par extrem de îndelungate și tehnice și pot demotiva operatorii în activitățile pe care le desfășoară, având în vedere că este vorba adesea de întreprinderi mici, care dispun de marje reduse, chiar și în cel mai bun caz. 1.7.
CESE observă că este necesară o gamă variată de indicatori ai eliminării dioxidului de carbon pentru a efectua monitorizarea, raportarea și verificarea (MRV), inclusiv utilizarea teledetecției și a imaginilor prin satelit.
În ceea ce privește măsurătorile necesare, CESE subliniază că este esențial să se mențină costurile eliminării dioxidului de carbon la un nivel cât mai scăzut posibil, pentru a asigura o accesibilitate largă a cadrului de certificare. 1.8.
CESE subliniază că posibilele riscuri și efecte secundare asociate propunerii pentru actorii majori (agricultori, industria forestieră și industria construcțiilor și a lemnului), inclusiv cele de natură ecologică sau socioeconomică, trebuie evaluate și abordate cu atenție înainte de a integra cadrul de certificare în alte politici, cum ar fi politica agricolă comună. 1.9.
În opinia CESE, actuala politică agricolă comună (PAC) nu ar trebui utilizată pentru a finanța agricultura carbonului sau eliminarea dioxidului de carbon (1).
Deși PAC poate juca un rol redus în eliminarea dioxidului de carbon, acest instrument este conceput pentru producția de alimente, furaje și biomasă, care reprezintă obiectivul principal al sectorului agricol și forestier.
În acest context specific, eliminările dioxidului de carbon sunt un produs secundar, ceea ce înseamnă că ar trebui puse la dispoziție surse de finanțare suplimentare. 1.10.
CESE consideră că nivelul ridicat de ambiguitate al Comisiei în ceea ce privește finanțarea va acționa ca un puternic factor de descurajare a participării potențialilor beneficiari.
El subliniază așadar că aspectele financiare necesită un anumit nivel de certitudine.
Având în vedere posibilitățile de eliminare a dioxidului de carbon în viitor, CESE recomandă elaborarea unei foi de parcurs în vederea instituirii unui instrument financiar comun pentru aceste măsuri.
2.
Observații generale Nevoia de a intensifica eliminarea dioxidului de carbon, pentru atingerea obiectivului de emisii nete egale cu zero 2.1.
În conformitate cu Acordul de la Paris, Uniunea Europeană s-a angajat să atingă emisii nete de gaze cu efect de seră (GES) egale cu zero până în 2050 și, ulterior, emisii nete negative.
Potrivit celui mai recent raport al Grupului interguvernamental privind schimbările climatice (IPCC), concentrarea exclusivă asupra reducerii emisiilor nu va fi suficientă pentru atingerea acestui obiectiv: „realizarea unor acțiuni de eliminare a dioxidului de carbon pentru a compensa emisiile reziduale greu de redus este inevitabilă dacă se dorește atingerea unor emisii nete de CO2 sau de GES egale cu zero” (2). 2.2.
Deși eliminarea dioxidului de carbon nu înlocuiește reducerile drastice ale emisiilor de GES de care este nevoie, acest demers va trebui să completeze eforturile de reducere a emisiilor pentru a realiza emisii nete negative și egale cu zero.
Prin urmare, eliminarea dioxidului de carbon va trebui intensificată semnificativ la nivel global, pentru a controla concentrațiile atmosferice de GES și a limita încălzirea globală.
Pentru a-și atinge obiectivele climatice, UE preconizează că va trebui să-și reducă emisiile cu 85-95 % comparativ cu 1990, fiind nevoie de acțiuni de eliminare a dioxidului de carbon pentru a acoperi această valoare.
Prin urmare, din atmosferă vor trebui eliminate, în fiecare an, câteva sute de milioane de tone (Mt) de CO2.
2.3.
În acest scop, UE a introdus până în prezent o serie de inițiative:
— Legea climei, care stabilește obiectivul UE de a realiza neutralitatea climatică până în 2050; — Regulamentul privind exploatarea terenurilor, schimbarea destinației terenurilor și silvicultura (LULUCF), a cărui ultimă propunere de modificare prevede stabilirea unui obiectiv de eliminare netă a dioxidului de carbon de 310 Mt CO2 până în 2030, prin stocarea carbonului în soluri, păduri și produse din lemn; — Comunicarea privind ciclurile durabile ale carbonului, care prezintă foaia de parcurs privind contribuția agriculturii carbonului la obiectivul pentru 2030 pentru LULUCF și soluții industriale care să elimine cel puțin 5 Mt în 2030.
De asemenea, comunicarea a anunțat planuri de dezvoltare a propunerii de cadru de reglementare pentru certificarea eliminării dioxidului de carbon.
(1) (2)
JO C 323, 26.8.2022, p. 95.
IPCC WGIII SPM, 2022.